**เสนอ ผู้ถือหุ้นของบริษัท อิตาเลียนไทย ดีเวล๊อปเมนต์ จำกัด (มหาชน)**

*ความเห็นอย่างมีเงื่อนไข*

ข้าพเจ้าได้ตรวจสอบงบการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย (“กลุ่มบริษัท”) ซึ่งประกอบด้วย งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2564 งบกำไรขาดทุนและกำไรขาดทุนเบ็ดเสร็จอื่นรวมและเฉพาะของบริษัท งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัท และงบกระแสเงินสดรวมและเฉพาะของบริษัทสำหรับปีสิ้นสุดวันเดียวกัน และหมายเหตุประกอบงบการเงิน รวมถึงหมายเหตุสรุปนโยบายการบัญชีที่สำคัญ

ข้าพเจ้าเห็นว่า ยกเว้นผลกระทบซึ่งอาจเกิดขึ้นตามที่กล่าวไว้ในวรรคเกณฑ์ในการแสดงความเห็นอย่างมีเงื่อนไข งบการเงินรวมและเฉพาะของบริษัทที่แนบมานี้ แสดงฐานะการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย ณ วันที่ 31 ธันวาคม 2564 ผลการดำเนินงานรวมและเฉพาะของบริษัท และกระแสเงินสดรวมและเฉพาะของบริษัท สำหรับปีสิ้นสุดวันเดียวกัน โดยถูกต้องตามที่ควรในสาระสำคัญตามมาตรฐานการรายงานทางการเงิน

*เกณฑ์ในการแสดงความเห็นอย่างมีเงื่อนไข*

เกณฑ์ในการแสดงความเห็นอย่างมีเงื่อนไขของข้าพเจ้ามีดังนี้

* ตามที่กล่าวไว้ในหมายเหตุประกอบงบการเงินข้อ 25 งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2564 ได้รวมต้นทุนระหว่างพัฒนาสำหรับสิทธิในสัมปทาน - โครงการทวาย จำนวนรวม 7,844.35 ล้านบาท และ 5,205.96 ล้านบาท ตามลำดับ รายการดังกล่าวเป็นต้นทุนการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวาย (“DSEZ”) เพื่อให้ได้มาซึ่งสิทธิสัมปทาน โดยในปี 2553 บริษัทได้รับสิทธิในการพัฒนาโครงการดังกล่าวจากหน่วยงานรัฐบาลของสาธารณรัฐแห่งสหภาพเมียนมา ซึ่งบริหารโครงการโดยคณะกรรมการบริหารเขตเศรษฐกิจพิเศษทวาย (“DSEZ MC”) นอกจากนี้ บริษัทได้ลงทุนในโครงการดังกล่าวผ่านบริษัทย่อยในประเทศ ซึ่งจัดตั้งขึ้นเพื่อลงทุนในกลุ่มบริษัทย่อยทางอ้อมในสาธารณรัฐแห่งสหภาพเมียนมา โดยได้ร่วมกับกลุ่มผู้ร่วมลงทุนอีกกลุ่มหนึ่ง (“กลุ่มบริษัทผู้รับสัมปทาน”) รับสิทธิในการพัฒนาโครงการเขตเศรษฐกิจพิเศษทวายระยะเริ่มแรก (“DSEZ Initial Phase”) เพื่อพัฒนาพื้นที่นิคมอุตสาหกรรม 27 ตารางกิโลเมตร และโครงสร้างพื้นฐานและสาธารณูปโภคที่เกี่ยวข้อง จำนวน 8 โครงการสัมปทาน ทั้งนี้ บริษัทมีเงินลงทุนในบริษัทย่อย และเงินให้กู้ยืมระยะยาวแก่กลุ่มบริษัทย่อย เพื่อลงทุนพัฒนาโครงการดังกล่าวจำนวนรวม 2,476.27 ล้านบาท และ 101.83 ล้านบาท ตามลำดับ ในงบการเงินเฉพาะของบริษัท

กลุ่มบริษัทได้ดำเนินการพัฒนาพื้นที่ในโครงการดังกล่าวนับตั้งแต่วันที่ได้รับสิทธิ ต่อมาในปี 2556 โครงการดังกล่าวได้รับการสนับสนุนจากรัฐบาลไทยและรัฐบาลแห่งสาธารณรัฐแห่งสหภาพเมียนมา
ซึ่งได้มีการจัดตั้งนิติบุคคลเฉพาะกิจ (Dawei SEZ Development Company Limited “SPV”) เพื่อร่วมกันผลักดันรวมถึงกำหนดนโยบายการพัฒนาโครงการ ทั้งนี้ คณะกรรมการบริหารเขตเศรษฐกิจพิเศษทวาย (“DSEZ MC”) และนิติบุคคลเฉพาะกิจ (“SPV”) ได้พิจารณาให้สิทธิกับบริษัทในการได้รับการชดเชยเงินคืนในส่วนของเงินลงทุนพัฒนาโครงการที่กลุ่มบริษัทได้ลงทุนไปก่อนหน้าจากผู้ลงทุนรายใหม่ของแต่ละโครงการสัมปทาน ภายใต้สัญญา Tripartite Memorandum ซึ่งเป็นการตกลงร่วมกันระหว่างคู่สัญญาทั้งสามฝ่าย ทั้งนี้ จำนวนเงินที่บริษัทมีสิทธิจะได้รับชดเชยนั้น ให้เป็นไปตามข้อสรุปรายงาน Due Diligence ของเงินลงทุนในโครงการ ซึ่งจัดทำโดยที่ปรึกษาอิสระที่ได้รับการแต่งตั้งจากนิติบุคคลเฉพาะกิจ อย่างไรก็ตาม คู่สัญญาได้มีการตกลงร่วมกันว่าข้อสรุปรายงาน Due Diligence จะนำส่งไปยังนิติบุคคลเฉพาะกิจโดยตรง เพื่อสรุปจำนวนเงินชดเชยซึ่งเป็นส่วนหนึ่งของข้อกำหนดการประมูล (Term of Reference : TOR) สำหรับผู้ลงทุนรายใหม่ในแต่ละสัญญาสัมปทานต่อไป และบริษัทยังไม่มีสิทธิในการเข้าถึงข้อมูลในรายงาน Due Diligence เพื่อใช้เรียกร้องสิทธิจากคู่สัญญาโดยตรงได้ในปัจจุบัน

ต่อมาในปี 2558 กลุ่มบริษัทผู้รับสัมปทานได้ลงนามในสัญญาสัมปทานจำนวน 8 โครงการสัมปทาน
เพื่อรับสิทธิในการพัฒนาโครงการเขตเศรษฐกิจพิเศษทวายระยะเริ่มแรก (“DSEZ Initial Phase”) กับคณะกรรมการบริหารเขตเศรษฐกิจพิเศษทวาย (“DSEZ MC”) พร้อมกันนี้ คณะกรรมการบริหารเขตเศรษฐกิจพิเศษทวาย (“DSEZ MC”) นิติบุคคลเฉพาะกิจ และบริษัทได้ทำข้อตกลงสามฝ่ายเพิ่มเติมภายใต้สัญญา Supplemental Memorandum of Understanding to the Tripartite Memorandum เพื่อกำหนดกรอบเงื่อนไขการให้ทางเลือกกับบริษัท ในการได้รับสิทธิพัฒนาที่ดินในโครงการเพิ่มเติม (Land Right Option) สำหรับการพัฒนาและบริหารจัดการโครงการเขตเศรษฐกิจพิเศษทวายระยะเริ่มแรก (“DSEZ Initial Phase”) เพื่อทดแทนการชดเชยเงินคืนในส่วนที่กลุ่มบริษัทได้ลงทุนไว้ก่อนหน้า
ทั้งนี้ บริษัทจะสามารถใช้สิทธิดังกล่าวได้ เมื่อกลุ่มบริษัทผู้รับสัมปทาน และคณะกรรมการบริหารเขตเศรษฐกิจพิเศษทวาย (“DSEZ MC”) ปฏิบัติตามเงื่อนไขข้อบังคับที่กำหนดไว้ก่อนที่จะเริ่มพัฒนาโครงการและงานก่อสร้าง (Conditions Precedent) โดยครบถ้วนตามที่ได้กำหนดไว้ในสัญญาสัมปทานโครงการเขตเศรษฐกิจพิเศษทวายระยะเริ่มแรก (“DSEZ Initial Phase”)

กลุ่มบริษัทผู้รับสัมปทานได้ปฏิบัติตามเงื่อนไขดังกล่าวครบถ้วนแล้ว ยกเว้นในเรื่องการลงนามสัญญาเช่าที่ดิน และการจ่ายค่าสิทธิสัมปทาน เนื่องจากยังไม่ได้มีข้อตกลงที่เห็นชอบตรงกันระหว่างกลุ่มบริษัทผู้รับสัมปทานและคณะกรรมการบริหารเขตเศรษฐกิจพิเศษทวาย (“DSEZ MC”) เกี่ยวกับเนื้อหาของสัญญาเช่าที่ดิน และกลุ่มบริษัทผู้รับสัมปทานได้มีการชี้แจงเพื่อจะขอชำระค่าสิทธิในสัมปทานของแต่ละโครงการพร้อมดอกเบี้ย เมื่อกลุ่มบริษัทผู้รับสัมปทานได้รับสัญญาเช่าที่ดินของแต่ละโครงการที่มีเนื้อหาสัญญาที่เห็นพ้องตรงกัน อย่างไรก็ตาม เมื่อวันที่ 30 ธันวาคม 2563 กลุ่มบริษัทผู้รับสัมปทานได้รับหนังสือจากคณะกรรมการบริหารเขตเศรษฐกิจพิเศษทวาย (“DSEZ MC”) แจ้งยกเลิกสิทธิในสัมปทานทุกโครงการในโครงการเขตเศรษฐกิจพิเศษทวายระยะเริ่มแรก (“DSEZ Initial Phase”) โดยให้เหตุผลว่ากลุ่มบริษัทผู้รับสัมปทานผิดเงื่อนไขในสัญญาสัมปทานเกี่ยวกับการจ่ายชำระค่าสิทธิสัมปทานรายปี และผิดเงื่อนไขในสัญญาสัมปทานโครงการนิคมอุตสาหกรรมและถนนสองเลนเชื่อมต่อพื้นที่เขตเศรษฐกิจพิเศษทวายและชายแดนไทย-เมียนมา (Initial Industrial Estate and Two-lane Road) ที่กำหนดเพิ่มเติมโดยคณะกรรมการบริหารเขตเศรษฐกิจพิเศษทวาย (“DSEZ MC”) หนังสือดังกล่าวได้มีการแจ้งให้กลุ่มบริษัทผู้รับสัมปทานนี้ ดำเนินการให้บริษัท อิตาเลียนไทย ดีเวล๊อปเมนต์ จำกัด (มหาชน) ลงนามหนังสือขอยกเลิกสิทธิในการได้รับชดเชยเงินลงทุนที่กลุ่มบริษัทได้ลงทุนไปก่อนหน้าภายใต้สัญญา Tripartite Memorandum อนึ่ง เพื่อเป็นการรักษาสิทธิเรียกร้องในสัญญาที่ได้ทำไว้ดังกล่าวข้างต้น เมื่อวันที่
19 มกราคม 2564 กลุ่มบริษัทผู้รับสัมปทานได้ส่งหนังสือโต้แย้งเกี่ยวกับเหตุแห่งการยกเลิกสิทธิสัมปทาน เพื่อชี้แจงกลับไปยังคณะกรรมการบริหารเขตเศรษฐกิจพิเศษทวาย (“DSEZ MC”) เนื่องจากเห็นว่าการกำหนดเงื่อนไขเพิ่มเติมนั้น ทางกลุ่มบริษัทผู้รับสัมปทานไม่ได้เห็นชอบด้วย เพราะเป็นการกำหนดขึ้นเพียงฝ่ายเดียวของคู่สัญญา ทั้งนี้ กลุ่มบริษัทผู้รับสัมปทานได้เสนอไปยังคณะกรรมการบริหารเขตเศรษฐกิจพิเศษทวาย (“DSEZ MC”) เพื่อขอเจรจาหารือร่วมกันในประเด็นดังกล่าว ซึ่งปัจจุบันอยู่ระหว่างการรอหน่วยงานดังกล่าวพิจารณาหารือร่วมกัน

ตามที่ได้กล่าวไว้ข้างต้น แม้ว่าสิทธิในการได้รับเงินชดเชยเงินลงทุนในการพัฒนาโครงการนิคมอุตสาหกรรมและโครงสร้างพื้นฐานในพื้นที่เขตเศรษฐกิจพิเศษทวายที่กลุ่มบริษัทได้ลงทุนไปก่อนหน้า ยังคงเป็นไปตามสัญญา Tripartite Memorandum อย่างไรก็ตาม จำนวนเงินที่กลุ่มบริษัทจะได้รับชดเชยนั้น ขึ้นอยู่กับผลสรุปของรายงาน Due Diligence ซึ่งบริษัทยังไม่มีสิทธิในการเข้าถึงรายงานดังกล่าวได้ และขึ้นอยู่กับความคืบหน้าของการพัฒนาโครงการเขตเศรษฐกิจพิเศษทวายระยะสมบูรณ์ (Full Phase) ซึ่งอาศัยการสนับสนุนจากรัฐบาลไทยและรัฐบาลของสาธารณรัฐแห่งสหภาพเมียนมาในการผลักดันโครงการสัมปทานต่างๆ ให้เกิดขึ้นในอนาคต รวมถึงการเข้ามาลงทุนของผู้ร่วมทุนรายใหม่ที่สนใจลงทุนในแต่ละโครงการสัมปทาน ทั้งนี้ ผู้บริหารของกลุ่มบริษัทไม่สามารถประเมินผลกระทบที่อาจเกิดขึ้น
(ถ้ามี) ต่อมูลค่าที่คาดว่าจะได้รับคืนของต้นทุนระหว่างพัฒนาสำหรับสิทธิในสัมปทาน - โครงการทวาย ว่าจำนวนเงินที่จะได้รับชดเชยคืนนั้นจะมีมูลค่าสูงกว่าหรือต่ำกว่าต้นทุนพัฒนาโครงการที่กลุ่มบริษัทได้บันทึกไว้ในงบการเงินหรือไม่ นอกจากนี้ ผลกระทบจากการแจ้งยกเลิกสิทธิสัมปทานทุกโครงการในเขตเศรษฐกิจพิเศษทวายระยะเริ่มแรก (“DSEZ Initial Phase”) ยังอยู่ระหว่างการเจรจากับคณะกรรมการบริหารเขตเศรษฐกิจพิเศษทวาย (“DSEZ MC”) ซึ่งยังไม่สามารถสรุปได้ในปัจจุบัน อีกทั้งสถานการณ์การเมืองและเศรษฐกิจภายในของสาธารณรัฐแห่งสหภาพเมียนมา ยังคงมีความไม่แน่นอนที่อาจส่งผลกระทบต่อการพัฒนาโครงการดังกล่าวของกลุ่มบริษัทในอนาคต ข้าพเจ้าจึงไม่สามารถประเมินผลกระทบที่อาจเกิดขึ้น (ถ้ามี) ต่อยอดคงเหลือของต้นทุนระหว่างพัฒนาสำหรับสิทธิในสัมปทาน – โครงการทวาย ในงบการเงินรวมและเฉพาะของบริษัท และต่อมูลค่าเงินลงทุนในบริษัทย่อย และเงินให้กู้ยืมระยะยาวแก่กลุ่มบริษัทย่อยได้ ในงบการเงินเฉพาะของบริษัท และไม่สามารถพิจารณาผลกระทบที่อาจมีต่องบการเงินรวมและเฉพาะของบริษัท เนื่องจากความไม่แน่นอนและข้อจำกัดของสถานการณ์ตามที่กล่าวไว้

* ตามที่กล่าวไว้ในหมายเหตุประกอบงบการเงินข้อ 17.3 งบแสดงฐานะการเงินรวม ณ วันที่ 31 ธันวาคม 2564 ได้รวมเงินลงทุนในกิจการร่วมค้าแห่งหนึ่งตามวิธีส่วนได้เสียจำนวน 179.33 ล้านบาท ซึ่งคำนวณจากข้อมูลทางการเงินของกิจการร่วมค้า ณ วันที่ 30 กันยายน 2562 ที่ผ่านการสอบทานจากผู้สอบบัญชีของกิจการร่วมค้าแล้ว ทั้งนี้ ฝ่ายบริหารของกิจการร่วมค้าไม่สามารถจัดทำข้อมูลทางการเงินให้เป็นปัจจุบันได้ เนื่องจากกิจการร่วมค้าและผู้ว่าจ้างมีข้อพิพาทเกี่ยวกับการบอกเลิกสัญญาว่าจ้าง และอยู่ระหว่างการเจรจาเกี่ยวกับมูลค่าที่คาดว่าจะได้รับคืนของสินทรัพย์สุทธิ จากภาระผูกพันในหนี้สินปัจจุบัน และภาระหนี้สินที่อาจเกิดขึ้น นอกจากนี้ งบแสดงฐานะการเงินเฉพาะของบริษัท ณ วันที่ 31 ธันวาคม 2564 ได้รวมลูกหนี้การค้า – กิจการร่วมค้าจำนวน 58.31 ล้านบาท ทั้งนี้ ผู้บริหารของบริษัทยังไม่สามารถประเมินผลกระทบที่อาจเกิดขึ้น (ถ้ามี) จากกรณีพิพาทดังกล่าว ซึ่งยังไม่สามารถสรุปได้ในปัจจุบัน ข้าพเจ้าจึงไม่สามารถพิจารณาผลกระทบที่อาจจำเป็นต้องปรับปรุงรายการกำไรหรือขาดทุนที่กิจการร่วมค้าต้องรับรู้ ซึ่งส่งผลต่อเงินลงทุนและส่วนแบ่งกำไรหรือขาดทุนตามวิธีส่วนได้เสียใน
งบการเงินรวม และผลกระทบที่อาจมีต่อยอดคงเหลือของลูกหนี้การค้า - กิจการร่วมค้า ในงบการเงินเฉพาะของบริษัทได้
* ตามที่กล่าวไว้ในหมายเหตุประกอบงบการเงินข้อ 10 งบแสดงฐานะการเงินรวมและเฉพาะของบริษัท ณ วันที่ 31 ธันวาคม 2564 ได้รวมลูกหนี้การค้ารัฐวิสาหกิจสำหรับโครงการก่อสร้างแห่งหนึ่งจำนวน 1,125.79 ล้านบาท ซึ่งบริษัทได้ดำเนินการก่อสร้างเสร็จสิ้นในเดือนกันยายน 2562 ซึ่งแล้วเสร็จภายหลังวันที่กำหนดไว้ในสัญญา (Key Date) และภายหลังวันสิ้นสุดเวลาตามสัญญาก่อสร้าง บริษัทอยู่ระหว่างการเจรจาขอรับชำระค่าผลงานก่อสร้างซึ่งถูกหักไว้จากการที่ผู้ว่าจ้างเรียกร้องให้บริษัทชำระค่าปรับสำหรับงานก่อสร้างล่าช้า ทั้งนี้ บริษัทได้ทำหนังสือโต้แย้งการขอให้ชำระค่าปรับ และบริษัทได้รับหนังสือแจ้งผลการพิจารณาอนุมัติการขยายเวลาการก่อสร้างจากสาเหตุแห่งความล่าช้าสำหรับ
บางเหตุการณ์แล้ว และได้รับการปรับลดค่าปรับบางส่วนแล้วในระหว่างปี 2563 อย่างไรก็ตาม บริษัทยังคงมีข้อโต้แย้งเกี่ยวกับจำนวนวันในการขยายกำหนดเวลาแล้วเสร็จจากเหตุแห่งความล่าช้าที่ผู้ว่าจ้างได้พิจารณาอนุมัติแล้ว จึงได้ทำหนังสือขอสงวนสิทธิเพื่อขอลดหรืองดค่าปรับส่วนที่เหลือ พร้อมทั้งขอรับชำระค่าผลงานก่อสร้างที่ได้ถูกหักไว้ รวมถึงการขอขยายกำหนดเวลาแล้วเสร็จ จากเหตุแห่งความล่าช้าอื่นๆ ซึ่งอยู่ระหว่างการเสนอต่อคณะกรรมการของผู้ว่าจ้างเพื่อพิจารณาอนุมัติ ทั้งนี้ ฝ่ายบริหารของบริษัทยังไม่สามารถประเมินผลกระทบจากเรื่องดังกล่าว ซึ่งขึ้นอยู่กับเหตุการณ์ที่ยังไม่สามารถสรุปได้ในปัจจุบัน ข้าพเจ้าไม่สามารถพิจารณาผลกระทบที่อาจเกิดขึ้น (ถ้ามี) ต่อยอดคงเหลือของลูกหนี้การค้าดังกล่าวในงบการเงินรวมและเฉพาะของบริษัทได้

ข้าพเจ้าได้ปฏิบัติงานตรวจสอบตามมาตรฐานการสอบบัญชี โดยได้ระบุความรับผิดชอบของข้าพเจ้าไว้ในวรรคความรับผิดชอบของผู้สอบบัญชีในการตรวจสอบงบการเงินในรายงานของข้าพเจ้า ทั้งนี้ ข้าพเจ้ามีความเป็นอิสระจากกลุ่มบริษัทตามข้อกำหนดจรรยาบรรณของผู้ประกอบวิชาชีพบัญชีที่กำหนดโดยสภาวิชาชีพบัญชี ในส่วนที่เกี่ยวข้องกับการตรวจสอบงบการเงินของบริษัท และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รวบรวมมานั้นเพียงพอและเหมาะสมเพื่อใช้เป็นเกณฑ์ในการแสดงความเห็นอย่างมีเงื่อนไขของข้าพเจ้า

*ข้อมูลและเหตุการณ์อื่นที่ควรทราบ*

โดยมิได้เป็นการเปลี่ยนแปลงการแสดงความเห็นอย่างมีเงื่อนไขของข้าพเจ้า ข้าพเจ้าขอให้สังเกตข้อมูลดังต่อไปนี้

1. ตามที่กล่าวไว้ในหมายเหตุประกอบงบการเงินข้อ 17.2 26 และ 27 กลุ่มบริษัทมีเงินลงทุนในโครงการที่สำคัญกับหน่วยงานรัฐบาลทั้งในประเทศไทยและต่างประเทศ ซึ่งอยู่ในขั้นตอนของการพัฒนาโครงการ ทั้งนี้ การพัฒนาโครงการดังกล่าวเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง เงินลงทุนในโครงการที่สำคัญในงบการเงินรวมและเฉพาะของบริษัท ณ วันที่ 31 ธันวาคม 2564 มีดังนี้
* ตามที่กล่าวไว้ในหมายเหตุประกอบงบการเงินข้อ 17.2 บริษัทมีเงินลงทุนในโครงการเหมืองแร่
บ๊อกไซต์และโครงการก่อสร้างโรงงานอลูมิน่า (เป็นการลงทุนผ่านบริษัทร่วมแห่งหนึ่ง ซึ่งจัดตั้งในสาธารณรัฐประชาธิปไตยประชาชนลาว) โดยมีเงินลงทุนในบริษัทร่วมเพื่อลงทุนในโครงการดังกล่าว รวมถึงลูกหนี้การค้า ลูกหนี้เงินประกันผลงาน และเงินให้กู้ยืมแก่บริษัทร่วมรวมทั้งสิ้น 1,159.94 ล้านบาท ทั้งนี้ บริษัทร่วมได้รับประทานบัตรการทำเหมืองแร่บ๊อกไซต์จากรัฐบาลสาธารณรัฐประชาธิปไตยประชาชนลาว และอยู่ระหว่างการพิจารณาอนุมัติการขอใบรับรองรายงานสิ่งแวดล้อมและสังคม (ESIA Certificate) จากหน่วยงานดังกล่าว เพื่อให้สามารถเริ่มดำเนินโครงการก่อสร้างโรงงานอลูมิน่าได้ นอกจากนี้ ในระหว่างปี 2564 บริษัทร่วมได้ลงนามบันทึกความเข้าใจ (Memorandum of Understanding) กับผู้ร่วมลงทุนรายหนึ่ง และอยู่ระหว่างการศึกษาความเป็นไปได้ของโครงการ เพื่อใช้ในการจัดหาแหล่งเงินลงทุนสำหรับการพัฒนาโครงการต่อไป
* ตามที่กล่าวไว้ในหมายเหตุประกอบงบการเงินข้อ 26 บริษัทย่อยมีต้นทุนในการได้มา ซึ่งสิทธิ
ในการสำรวจและพัฒนาโครงการเหมืองแร่โปแตชเป็นจำนวนเงิน 2,293.49 ล้านบาท และมีรายจ่ายในการสำรวจและพัฒนาโครงการเหมืองแร่รวมจำนวน 955.68 ล้านบาท ทั้งนี้ โครงการดังกล่าวอยู่ระหว่างการพิจารณาอนุมัติการขอประทานบัตรการทำเหมืองแร่โปแตชจากรัฐบาล
ซึ่งฝ่ายบริหารของบริษัทเชื่อมั่นว่าโครงการดังกล่าวจะได้รับการอนุมัติและสามารถดำเนินการได้ในอนาคต เนื่องจากบริษัทย่อยได้มีการดำเนินการตามเงื่อนไขในการขอประทานบัตรการทำเหมืองแร่โดยครบถ้วนแล้ว ทั้งนี้ การลงทุนพัฒนาโครงการดังกล่าวภายหลังได้รับประทานบัตรการทำเหมืองแร่โปแตชจากรัฐบาลต้องอาศัยเงินลงทุนเป็นจำนวนมาก
* ตามที่กล่าวไว้ในหมายเหตุประกอบงบการเงินข้อ 27 งบการเงินรวมและเฉพาะของบริษัท ได้รวมค่าใช้จ่ายสัมปทานรอตัดบัญชี ต้นทุนโครงการระหว่างพัฒนาโครงการในสาธารณรัฐโมซัมบิก จำนวน 2,422.24 ล้านบาท และ 2,074.90 ล้านบาท ตามลำดับ รายการดังกล่าวเป็นต้นทุนการได้มาซึ่งสิทธิสัมปทานและต้นทุนพัฒนาโครงการก่อสร้างทางรถไฟสำหรับลำเลียงของหนัก และโครงการก่อสร้างท่าเรือน้ำลึก ทั้งนี้ บริษัทได้ลงทุนในโครงการดังกล่าวผ่านบริษัทย่อยแห่งหนึ่งในต่างประเทศ ซึ่งได้รับสิทธิสัมปทานจากหน่วยงานรัฐบาลของสาธารณรัฐโมซัมบิก และจัดตั้งบริษัทย่อยในต่างประเทศอีกแห่งหนึ่งเพื่อดำเนินการรับเหมาก่อสร้างโครงการดังกล่าว บริษัทมีเงินลงทุนในบริษัทย่อยและเงินให้กู้ยืมระยะยาวแก่กลุ่มบริษัทย่อยดังกล่าว เพื่อพัฒนาโครงการจำนวนรวม 58.16 ล้านบาท และ 413.79 ล้านบาท ตามลำดับ ทั้งนี้ ความคืบหน้าของโครงการระหว่างพัฒนาดังกล่าว ขึ้นอยู่กับการเจรจากับผู้ร่วมลงทุนเพื่อร่วมดำเนินธุรกิจในอนาคต และการได้รับอนุมัติ
เงินสนับสนุนโครงการจากสถาบันการเงิน เนื่องจากบริษัทย่อยต้องอาศัยเงินลงทุนจำนวนมาก
ในการพัฒนาโครงการดังกล่าว
1. ตามที่กล่าวไว้ในหมายเหตุประกอบงบการเงินข้อ 12.1 งบการเงินรวม ณ วันที่ 31 ธันวาคม 2564 ได้รวมรายได้ส่วนของบริษัทที่ได้รับรู้ในงบการเงินแล้วแต่ยังไม่เรียกชำระจำนวน 263.15 ล้านบาท
ซึ่งเป็นสิทธิเรียกเก็บเงินจากการเปลี่ยนแปลงเนื้องานของโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งเป็นการร่วมลงทุนระหว่างบริษัทและบริษัทย่อยในต่างประเทศแห่งหนึ่ง กิจการร่วมค้าได้ดำเนินการก่อสร้างแล้วเสร็จ โดยได้รับหนังสือรับมอบงาน (Taking Over Certificate) และหนังสือรับรองงาน (Performance Certificate) จากผู้ว่าจ้างแล้วในปี 2562 และ 2563 ตามลำดับ อย่างไรก็ตาม เมื่อวันที่ 11 มิถุนายน 2564 ผู้ว่าจ้างได้ชำระเงินค่าผลงานให้กับกิจการร่วมค้าบางส่วน ทั้งนี้ กิจการร่วมค้าอยู่ระหว่างการเจรจาเรียกร้องสิทธิเพื่อเรียกเก็บเงินค่าผลงานก่อสร้างส่วนที่เหลือจากผู้ว่าจ้าง ผ่านกระบวนการไกล่เกลี่ยข้อพิพาทโดยอนุญาโตตุลาการ อย่างไรก็ตาม ผู้บริหารของกิจการร่วมค้าได้ประเมินถึงโอกาสที่จะได้รับชำระเงินจากความเห็นของที่ปรึกษากฎหมายอิสระ และเชื่อมั่นว่าจะได้รับชำระเงินค่าผลงานดังกล่าวจากผู้ว่าจ้างเต็มจำนวน ทั้งนี้ มูลค่าที่คาดว่าจะได้รับจากรายได้ที่ยัง
ไม่เรียกชำระขึ้นอยู่กับผลการพิจารณาไกล่เกลี่ยข้อพิพาทโดยอนุญาโตตุลาการ

*เรื่องสำคัญในการตรวจสอบ*

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและเฉพาะของบริษัทสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและเฉพาะของบริษัทโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้ นอกจากเรื่องที่ได้กล่าวไว้ในวรรคเกณฑ์ในการแสดงความเห็นอย่างมีเงื่อนไขดังกล่าวข้างต้น ข้าพเจ้าได้กำหนดเรื่องที่จะกล่าวต่อไปนี้เป็นเรื่องสำคัญในการตรวจสอบเพื่อสื่อสารในรายงานของข้าพเจ้า

| **เรื่องสำคัญจากการตรวจสอบ** | **การตอบสนองความเสี่ยงของผู้สอบบัญชี** |
| --- | --- |
| **การรับรู้รายได้ที่เกี่ยวข้องกับสัญญาก่อสร้าง**กลุ่มบริษัทและบริษัทมีรายได้จากการให้บริการรับเหมาก่อสร้าง สำหรับปีสิ้นสุดวันที่ 31 ธันวาคม 2564 จำนวน 50,585.82 ล้านบาท และ 34,048.04 ล้านบาท ตามลำดับ การรับรู้รายได้ค่าบริการรับเหมาก่อสร้าง ต้องใช้ดุลยพินิจที่สำคัญ และข้อสมมติฐาน ในการประเมินความเหมาะสมของการประมาณการของรายการที่เกี่ยวข้องกับการรับรู้รายได้ในแต่ละสัญญา และมีผลกระทบต่อรายการทางบัญชีที่เกี่ยวข้องกับสัญญาก่อสร้าง ได้แก่ รายได้ที่ยังไม่เรียกชำระจำนวน 24,558.53 ล้านบาท และ 19,505.83 ล้านบาท ตามลำดับ เงินรับล่วงหน้าส่วนที่เกินงานระหว่างทำจำนวน 2,509.24 ล้านบาท และ 30.58 ล้านบาท ตามลำดับ รายได้ค่าบริการรับเหมาก่อสร้างของกลุ่มบริษัทรับรู้ตลอดช่วงเวลาหนึ่ง โดยวัดระดับความก้าวหน้าของโครงการก่อสร้างในแต่ละสัญญา ด้วยวิธีอัตราส่วนของต้นทุนที่เกิดขึ้นแล้วจนถึงปัจจุบันกับประมาณการต้นทุนทั้งสิ้นจนจบโครงการ การประมาณการต้นทุนโครงการก่อสร้าง รวมถึงสำรองเผื่อขาดทุนสำหรับโครงการ ต้องอาศัยดุลยพินิจที่สำคัญของผู้บริหาร ซึ่งมีต้องมีการทบทวนตลอดระยะเวลาโครงการ และปรับปรุงประมาณการเมื่อจำเป็น นอกจากนี้ รายได้จากการเปลี่ยนแปลงของสัญญาที่ยังไม่มีการกำหนดราคาที่จะเปลี่ยนแปลง ต้องอาศัยดุลยพินิจของผู้บริหารในการประเมินความเป็นไปได้ที่กลุ่มบริษัทจะเรียกเก็บสิ่งตอบแทนที่กลุ่มบริษัทมีสิทธิจะได้รับ และประมาณการจำนวนของสิ่งตอบแทนดังกล่าวกลุ่มบริษัทและบริษัทได้เปิดเผยนโยบายการบัญชีที่เกี่ยวข้องกับการรับรู้รายได้ และรายละเอียดของรายได้จากการให้บริการรับเหมาก่อสร้าง และยอดคงเหลือของรายการทางบัญชีที่เกี่ยวข้องกับการรับรู้รายได้ในหมายเหตุประกอบงบการเงินข้อ 5 12 และ 46 | วิธีการตรวจสอบของข้าพเจ้าโดยสรุป มีดังนี้* ทำความเข้าใจกระบวนการ และระบบการควบคุมภายในสำหรับการจัดทำรายงาน และประมาณการที่นำมาใช้ในการกำหนดขั้นความสำเร็จของงานสำหรับโครงการก่อสร้างของกลุ่มบริษัทและบริษัท
* สุ่มตรวจสอบประมาณการต้นทุนโครงการก่อสร้าง โดยสอบถามผู้บริหารที่รับผิดชอบ และประเมินความเหมาะสมของการประมาณการ
* ตรวจสอบและประเมินความสมเหตุสมผลของการเปลี่ยนแปลงประมาณการต้นทุนในระหว่างปี
* สุ่มตรวจสอบต้นทุนโครงการที่เกิดขึ้นจริงกับเอกสารประกอบรายการ และประเมินความสมเหตุสมผลของการประมาณต้นทุนที่คาดว่าจะเกิดขึ้นสำหรับงานส่วนที่เหลือจนกว่าการก่อสร้างดังกล่าวจะแล้วเสร็จ เพื่อพิจารณาประมาณการผลขาดทุนที่อาจจะเกิดขึ้นของแต่ละโครงการก่อสร้าง
* เปรียบเทียบอัตรากำไรขั้นต้นตั้งแต่เริ่มโครงการจนถึงปัจจุบัน เพื่อวิเคราะห์และประเมินความเหมาะสมของประมาณการต้นทุนโครงการ
* สุ่มตรวจสอบรายการเปลี่ยนแปลงของสัญญาในระหว่างปีกับเอกสารประกอบรายการ และประเมินความสมเหตุสมผลของการประมาณการสิ่งตอบแทนที่กลุ่มบริษัทและบริษัทมีสิทธิจะได้รับจากรายการเปลี่ยนแปลงของสัญญาที่ยังไม่มีการกำหนดราคาที่จะเปลี่ยนแปลง
* ตรวจสอบรายการเรียกชำระค่างานจากลูกค้าในระหว่างปีกับสัญญาก่อสร้างและใบตรวจรับงานจากลูกค้า เพื่อตรวจสอบความเหมาะสมของรายได้ที่ ยังไม่เรียกชำระ และเงินรับล่วงหน้าส่วนที่เกินงานระหว่างทำ
* สุ่มเยี่ยมชมสถานที่ก่อสร้างสำหรับโครงการที่มีสาระสำคัญ เพื่อสอบถามความคืบหน้าของโครงการจากวิศวกรผู้ควบคุมงาน แล้วนำข้อมูลที่ได้จากการประมาณการความสำเร็จของเนื้องาน มาใช้เปรียบเทียบกับอัตราความสำเร็จของงานตามวิธีการทางบัญชี เพื่อให้แน่ใจว่าการรับรู้รายได้และต้นทุนงาน เป็นไปในทิศทางเดียวกัน
* ประเมินความเพียงพอของการเปิดเผยข้อมูลของกลุ่มบริษัทและบริษัทเกี่ยวกับการรับรู้รายได้จากการก่อสร้าง
 |
| **ค่าเผื่อผลขาดทุนจากการด้อยค่าของลูกหนี้การค้าและลูกหนี้อื่น** ณ วันที่ 31 ธันวาคม 2564 กลุ่มบริษัทและบริษัทมีลูกหนี้การค้าและลูกหนี้อื่น - สุทธิจากค่าเผื่อผลขาดทุนจากการด้อยค่า จำนวน 12,518.81 ล้านบาท และ 12,926.79 ล้านบาท ตามลำดับ กลุ่มบริษัทและบริษัทมีค่าเผื่อผลขาดทุนจากการด้อยค่าในจำนวน 1,723.53 ล้านบาท และ 827.57 ล้านบาท ตามลำดับการประมาณการค่าเผื่อผลขาดทุนจากการด้อยค่า เพื่อให้สะท้อนถึงมูลค่าที่คาดว่าจะได้รับของลูกหนี้การค้าและลูกหนี้อื่น อันเกิดจากการที่ไม่สามารถเรียกชำระหนี้จากลูกหนี้ได้ รวมถึงการประมาณการค่าเผื่อผลขาดทุนจากการด้อยค่าที่คาดว่าจะเกิดขึ้น ผู้บริหารต้องใช้ดุลยพินิจในการประเมินความเหมาะสมของประมาณการ และข้อสมมติฐาน ซึ่งรวมการประเมินถึงโอกาสที่จะได้รับชำระหนี้โดยพิจารณาจากข้อมูลแวดล้อมต่างๆ รวมถึงการพิจารณาการเพิ่มขึ้นอย่างมีนัยสำคัญของความเสี่ยงด้านเครดิตนับจากวันรับรู้รายการเริ่มแรก ยกเว้นเรื่องที่กล่าวไว้ในวรรคเกณฑ์ในการแสดงความเห็นอย่างมีเงื่อนไขกลุ่มบริษัทและบริษัทได้เปิดเผยเกี่ยวกับยอดคงเหลือของลูกหนี้การค้าและลูกหนี้อื่นในหมายเหตุประกอบงบการเงินข้อ 10 และ 11  | วิธีการตรวจสอบของข้าพเจ้าโดยสรุป มีดังนี้* ทำความเข้าใจระบบการควบคุมภายในของบริษัทเกี่ยวกับวิธีการประเมินมูลค่าที่คาดว่าจะได้รับจากการเรียกเก็บหนี้จากลูกหนี้การค้าและลูกหนี้อื่น รวมถึงกระบวนการการพิจารณาค่าเผื่อผลขาดทุนจากการด้อยค่าที่คาดว่าจะเกิดขึ้น เพื่อประเมินความสมเหตุสมผลของประมาณการที่ผู้บริหารใช้พิจารณามูลค่าที่จะได้รับคืน
* สอบทานอายุของลูกหนี้ที่ค้างชำระเป็นระยะเวลานาน และประเมินค่าเผื่อผลขาดทุนจากการด้อยค่าจากข้อมูลแวดล้อมต่างๆ เปรียบเทียบกับจำนวนค่าเผื่อผลขาดทุนจากการด้อยค่าที่กลุ่มบริษัทและบริษัทได้บันทึกไว้ พิจารณาสาเหตุของผลแตกต่างและความเหมาะสมของค่าเผื่อผลขาดทุนจากการด้อยค่า
* ประเมินมูลค่าที่คาดว่าจะได้รับจากลูกหนี้ รวมถึงทดสอบการรับชำระเงินหลังวันสิ้นงวด โดยพิจารณาควบคู่กับการประเมินกระแสเงินสดในอนาคตของลูกหนี้ เพื่อประเมินความสามารถในการชำระหนี้ในอนาคต
* ประเมินความเพียงพอของการเปิดเผยข้อมูลของ กลุ่มบริษัทและของบริษัทเกี่ยวกับลูกหนี้การค้าและลูกหนี้อื่น และค่าเผื่อผลขาดทุนจากการด้อยค่า
 |
| **เงินลงทุนในบริษัทย่อยและค่าความนิยม เงินลงทุนในบริษัทร่วม และบริษัทที่ควบคุมร่วมกัน***เงินลงทุนในบริษัทย่อยและค่าความนิยม* ณ วันที่ 31 ธันวาคม 2564 บริษัทมีเงินลงทุนใน บริษัทย่อย (สุทธิจากค่าเผื่อการด้อยค่าของเงินลงทุน) จำนวน 11,690.86 ล้านบาท บริษัทมีค่าเผื่อการด้อยค่าของเงินลงทุนในบริษัทย่อยจำนวน 4,525.64 ล้านบาท นอกจากนี้ บริษัทมีค่าความนิยมจำนวน 860.17 ล้านบาท ซึ่งเป็นค่าความนิยมที่เกิดจากการลงทุนในกลุ่มธุรกิจเหมืองแร่โปแตช ธุรกิจปูนซีเมนต์ในประเทศไทย และธุรกิจก่อสร้างในประเทศอินเดีย *เงินลงทุนในบริษัทร่วมและบริษัทที่ควบคุมร่วมกัน*ณ วันที่ 31 ธันวาคม 2564 กลุ่มบริษัทและบริษัทมีเงินลงทุนในบริษัทร่วมและบริษัทที่ควบคุมร่วมกันซึ่งแสดงมูลค่าตามวิธีส่วนได้เสียในงบการเงินรวมจำนวน 2,621.12 ล้านบาท และมูลค่าตามราคาทุนในงบการเงินเฉพาะของบริษัทจำนวน 2,794.56 ล้านบาททั้งนี้ ในการพิจารณามูลค่าที่คาดว่าจะได้รับคืนของเงินลงทุนในบริษัทย่อย บริษัทร่วม และบริษัทที่ควบคุมร่วมกัน รวมถึงการทดสอบการด้อยค่าของค่าความนิยมดังกล่าว ผู้บริหารต้องใช้ดุลยพินิจอย่างมาก ในการประเมินความเหมาะสมของประมาณการ และข้อสมมติฐานที่สำคัญเกี่ยวกับความสามารถของบริษัทย่อย บริษัทร่วมและบริษัทที่ควบคุมร่วมกันในการประกอบกิจการให้มีผลกำไรในอนาคต รวมถึงการประมาณการกระแสเงินสดรับและจ่ายในอนาคตที่คาดว่าจะเกิดขึ้นจากการดำเนินงานอย่างต่อเนื่องของกิจการ และการใช้อัตราคิดลดที่เหมาะสมเพื่อคิดลดกระแสเงินสดในอนาคต ซึ่งนำมาใช้ในการคำนวณมูลค่าที่คาดว่าจะได้รับคืนกลุ่มบริษัทและบริษัทได้เปิดเผยเกี่ยวกับนโยบายการบัญชี และรายละเอียดของเงินลงทุนในบริษัทย่อยบริษัทร่วมและบริษัทที่ควบคุมร่วมกัน และค่าความนิยม ในหมายเหตุประกอบงบการเงินข้อ 5 17 และ 24 | วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าจะได้รับจากการลงทุนในบริษัทย่อยและบริษัทร่วม และกลุ่มธุรกิจต่างๆ
* พิจารณาข้อบ่งชี้ของการด้อยค่าของเงินลงทุนในบริษัทย่อยและบริษัทร่วม และค่าความนิยมของกลุ่มธุรกิจต่างๆ
* พิจารณาความสมเหตุสมผลของข้อสมมติฐาน และวิธีการที่ผู้บริหารใช้ในการคำนวณประมาณการกระแสเงินสดรับและจ่ายในอนาคตที่คาดว่าจะเกิดขึ้น รวมถึงการตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร โดยเฉพาะเรื่องการคาดการณ์การเติบโตของรายได้ กำไรขั้นต้น และกำไรจากการดำเนินงานของบริษัทย่อย และกลุ่มธุรกิจต่างๆ
* ทดสอบการคำนวณและประเมินความเหมาะสมของอัตราคิดลดที่ผู้บริหารนำมาใช้สำหรับการประเมินมูลค่าที่คาดว่าจะได้รับจากการลงทุนในบริษัทย่อยและค่าความนิยม
* ประเมินความเหมาะสมของประมาณการของผู้บริหาร โดยการทบทวนผลการดำเนินงานที่เกิดขึ้นจริงและผลประมาณการของผู้บริหารในปีก่อน
* พิจารณาปัจจัยที่เกี่ยวข้องในการวิเคราะห์ความอ่อนไหว และความเป็นไปได้ของการคำนวณมูลค่าที่คาดว่าจะได้รับจากการลงทุนในบริษัทย่อยและค่าความนิยม
* พิจารณามูลค่าที่คาดว่าจะได้รับคืนของโครงการระหว่างพัฒนาที่บริษัทลงทุนผ่านบริษัทร่วมและบริษัทที่ควบคุมร่วมกัน โดยประเมินจากรายงานการศึกษาความเป็นไปได้ของโครงการ และปัจจัยแวดล้อมต่างๆ
* ประเมินความเพียงพอของการเปิดเผยข้อมูลของ กลุ่มบริษัทและของบริษัทเกี่ยวกับเงินลงทุนใน บริษัทย่อยและค่าความนิยม และเงินลงทุนในบริษัทร่วมและบริษัทที่ควบคุมร่วมกัน
 |
| **เงินลงทุนในโครงการระหว่างพัฒนา**กลุ่มบริษัทและบริษัทมีเงินลงทุนในโครงการที่สำคัญกับหน่วยงานรัฐบาลในประเทศและต่างประเทศ ซึ่งอยู่ในขั้นตอนของการพัฒนาโครงการ มูลค่าของเงินลงทุนในโครงการที่สำคัญ ในงบการเงินรวมและงบการเงินเฉพาะของบริษัท ณ วันที่ 31 ธันวาคม 2564 มีดังนี้ * ต้นทุนพัฒนาสำหรับสิทธิในสัมปทาน – โครงการทวาย จำนวน 7,844.34 ล้านบาท และ 5,205.96 ล้านบาท ตามลำดับ
* สิทธิในเหมืองแร่โปแตช จำนวน 2,293.49 ล้านบาท และรายจ่ายในการสำรวจและพัฒนาแหล่งแร่ตั้งพัก จำนวน 955.68 ล้านบาท
* ค่าใช้จ่ายสัมปทานและต้นทุนพัฒนาโครงการในสาธารณรัฐโมซัมบิก จำนวน 2,422.24 ล้านบาท และ 2,074.90 ล้านบาท ตามลำดับ

ในการพิจารณามูลค่าที่คาดว่าจะได้รับจากการลงทุนในโครงการดังกล่าว ผู้บริหารต้องใช้ดุลยพินิจอย่างมากในการพิจารณาความเป็นไปได้ของโครงการที่จะสามารถดำเนินงานได้ในอนาคต รวมถึงการประมาณการกระแสเงินสดรับและจ่ายในอนาคตที่คาดว่าจะได้รับจากการดำเนินงานในโครงการดังกล่าว ยกเว้นเรื่องที่กล่าวไว้ในวรรคเกณฑ์ในการแสดงความเห็นอย่างมีเงื่อนไขรายละเอียดของเงินลงทุนในโครงการระหว่างพัฒนาได้เปิดเผยไว้ในหมายเหตุประกอบงบการเงินข้อ 25 26 และ 27  | วิธีการตรวจสอบของข้าพเจ้าโดยสรุป มีดังนี้* ทำความเข้าใจวิธีการประเมินมูลค่าที่คาดว่าจะได้รับจากโครงการต่างๆ ที่กลุ่มบริษัทและบริษัทได้ลงทุน
* พิจารณาความเป็นไปได้ของโครงการและประเมินความความคืบหน้าของโครงการในด้านต่างๆ ซึ่งผู้ที่ได้รับมอบหมายระดับสูงของกลุ่มบริษัทและบริษัทร่วมหารือกับเจ้าของโครงการและหน่วยงานของรัฐเป็นระยะๆ พร้อมทั้งสอบทานหลักฐานประกอบรายการ
* พิจารณาความสมเหตุสมผลของข้อสมมติฐานและวิธีการที่ผู้บริหารใช้ในการคำนวณประมาณการ กระแสเงินสดรับและจ่ายในอนาคตที่คาดว่าจะเกิดขึ้น รวมถึงการตรวจสอบหลักฐานสนับสนุนซึ่งแสดงถึงการประมาณการที่ดีที่สุดของฝ่ายบริหาร เกี่ยวกับการคาดการณ์การเติบโตของรายได้ กำไรขั้นต้น และกำไรจากการดำเนินงานของโครงการที่กลุ่มบริษัทและบริษัทร่วมลงทุน
* พิจารณาความเพียงพอของการเปิดเผยข้อมูลของกลุ่มบริษัทและบริษัทเกี่ยวกับเงินลงทุนในโครงการระหว่างพัฒนา
 |

*เรื่องอื่น*

งบแสดงฐานะการเงินรวมและเฉพาะของบริษัท อิตาเลียนไทย ดีเวล๊อปเมนต์ จำกัด (มหาชน) และบริษัทย่อย ณ วันที่ 31 ธันวาคม 2563 งบกำไรขาดทุนและกำไรขาดทุนเบ็ดเสร็จอื่นรวมและเฉพาะของบริษัท งบแสดงการเปลี่ยนแปลงส่วนของผู้ถือหุ้นรวมและเฉพาะของบริษัทและงบกระแสเงินสดรวมและเฉพาะของบริษัทสำหรับปีสิ้นสุดวันเดียวกัน ที่แสดงเป็นข้อมูลเปรียบเทียบ ตรวจสอบโดยผู้สอบบัญชีอื่นที่อยู่ในสำนักงานเดียวกันกับข้าพเจ้า ซึ่งได้เสนอรายงานการตรวจสอบตามรายงานลงวันที่ 1 มีนาคม 2564 โดยแสดงความเห็นอย่างมีเงื่อนไขเกี่ยวกับผลกระทบที่อาจเกิดขึ้น (ถ้ามี) ต่อยอดคงเหลือของรายการ ซึ่งยังไม่สามารถสรุปได้เกี่ยวกับ 1) มูลค่าที่คาดว่าจะได้รับคืนของเงินลงทุนในโครงการระหว่างพัฒนาสำหรับสิทธิในสัมปทาน - โครงการทวาย 2) มูลค่าเงินลงทุนและรายการบัญชีที่เกี่ยวข้องสำหรับส่วนได้เสียในกิจการร่วมค้า และ
3) มูลค่าที่คาดว่าจะได้รับคืนของลูกหนี้การค้าจากรัฐวิสาหกิจแห่งหนึ่ง และมีวรรคข้อมูลและเหตุการณ์ที่เน้นเกี่ยวกับเรื่อง 1) เงินลงทุนในโครงการระหว่างพัฒนา ซึ่งการพัฒนาโครงการเพื่อให้สามารถดำเนินการได้ตามแผนนั้น ขึ้นอยู่กับสถานการณ์และปัจจัยหลายอย่าง 2) รายได้ของโครงการก่อสร้างกับรัฐวิสาหกิจแห่งหนึ่งของกิจการร่วมค้าในต่างประเทศ ซึ่งอยู่ระหว่างการเรียกชำระและยังไม่สามารถสรุปได้เนื่องจากข้อจำกัดจากสถานการณ์การแพร่ระบาดของโรคติดเชื้อไวรัสโคโรนา 2019 3) การบันทึกค่าเผื่อผลขาดทุนจากการด้อยค่าสำหรับลูกหนี้การค้าและรายได้ที่ยังไม่เรียกชำระซึ่งได้เคยแสดงความเห็นอย่างมีเงื่อนไขต่องบการเงินปีก่อน และ 4) การปรับปรุงงบการเงินย้อนหลังจากผลกระทบของรายการเพิ่มทุนและการเปลี่ยนแปลงโครงสร้าง
ผู้ถือหุ้นของบริษัทย่อยในต่างประเทศแห่งหนึ่ง

*ข้อมูลอื่น*

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและเฉพาะของบริษัทและรายงานของผู้สอบบัญชีที่รวมอยู่ในรายงานนั้น ซึ่งคาดว่ารายงานประจำปีจะถูกจัดเตรียมให้ข้าพเจ้าสอบทานได้ภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและเฉพาะของบริษัทไม่ครอบคลุมถึงข้อมูลอื่นและข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและเฉพาะของบริษัท คือการอ่านข้อมูลอื่นตามที่ระบุข้างต้นเมื่อจัดทำแล้ว และพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและเฉพาะของบริษัทหรือกับสิ่งที่ข้าพเจ้าได้รับรู้จากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลเพื่อให้ผู้มีหน้าที่ในการกำกับดูแลดำเนินการแก้ไขข้อมูลที่แสดงขัดแย้งต่อข้อเท็จจริง

อย่างไรก็ตาม ดังที่กล่าวไว้ในวรรคเกณฑ์ในการแสดงความเห็นอย่างมีเงื่อนไข เกี่ยวกับผลกระทบของเรื่องซึ่งยังไม่สามารถสรุปได้ในปัจจุบัน เกี่ยวกับมูลค่าที่คาดว่าจะได้รับคืนของเงินลงทุนในโครงการระหว่างพัฒนาสำหรับสิทธิในสัมปทาน – โครงการทวาย มูลค่าที่คาดว่าจะได้รับคืนของลูกหนี้การค้า - กิจการร่วมค้า มูลค่าเงินลงทุนและรายการบัญชีเกี่ยวข้องสำหรับส่วนได้เสียในกิจการร่วมค้า และมูลค่าที่คาดว่าจะได้รับคืนของลูกหนี้การค้าจากรัฐวิสาหกิจแห่งหนึ่ง ซึ่งข้าพเจ้าได้แสดงความเห็นไว้อย่างมีเงื่อนไข ดังนั้น หากผู้บริหารจัดทำข้อมูลอื่นจากงบการเงินที่แสดงข้อมูลขัดต่อข้อเท็จจริงดังกล่าว ข้อมูลอื่นจะแสดงข้อมูลขัดแย้งกับข้อเท็จจริงอันเป็นสาระสำคัญด้วยเหตุเดียวกันเกี่ยวกับมูลค่าและรายการอื่นในรายงานประจำปี ซึ่งเป็นผลกระทบจากเรื่องดังกล่าว

*ความรับผิดชอบของผู้บริหารและผู้มีหน้าที่ในการกำกับดูแลในการจัดทำงบการเงินของบริษัท*

ผู้บริหารมีหน้าที่รับผิดชอบในการจัดทำและนำเสนองบการเงินรวมและเฉพาะของบริษัท โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและเฉพาะของบริษัทที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญ ไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและเฉพาะของบริษัท ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว และการใช้เกณฑ์การบัญชีสำหรับการดำเนินงานต่อเนื่อง เว้นแต่ผู้บริหารมีความตั้งใจที่จะเลิกกลุ่มบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการสอดส่องดูแลกระบวนการในการจัดทำรายงานทางการเงินของ กลุ่มบริษัท

*ความรับผิดชอบของผู้สอบบัญชีในการตรวจสอบงบการเงินของบริษัท*

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและเฉพาะของบริษัทโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีเพื่อแสดงความเห็นของข้าพเจ้า ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจเชิงเศรษฐกิจของ ผู้ใช้งบการเงินจากการใช้งบการเงินรวมและเฉพาะของบริษัทเหล่านี้

ในการตรวจสอบบัญชีตามมาตรฐานการสอบบัญชี ข้าพเจ้าได้ใช้ดุลยพินิจ การสังเกต และการตั้งข้อสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและเฉพาะของบริษัท ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น เพื่อให้ได้รับหลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริง หรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นเกี่ยวกับความมีประสิทธิผลของการควบคุมภายในของกลุ่มบริษัท
* ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารจากหลักฐานการสอบบัญชีที่ได้รวบรวมมา สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและเฉพาะของบริษัทที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รวบรวมมาจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่อง
* ประเมินการนำเสนอโครงสร้างและเนื้อหาของงบการเงินรวมและเฉพาะของบริษัทโดยรวม รวมถึงการเปิดเผยข้อมูลว่างบการเงินรวมและเฉพาะของบริษัทแสดงรายการและเหตุการณ์ ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่
* รวบรวมหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของบริษัทภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบในการกำหนดแนวทาง การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ รวมถึงข้อบกพร่องที่มีนัยสำคัญในระบบการควบคุมภายในที่ข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญมากที่สุดใน การตรวจสอบงบการเงินรวมและเฉพาะของบริษัทในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ซึ่งข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้า เพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะ

**นางสาวกัญญาณัฐ ศรีรัตน์ชัชวาลย์**

ผู้สอบบัญชีรับอนุญาต

ทะเบียนเลขที่ 6549

บริษัท แกรนท์ ธอนตัน จำกัด

กรุงเทพมหานคร

28 กุมภาพันธ์ 2565